নিউইয়র্কে বাংলাদেশি নারী খুন
নিউইয়র্কের কুইন্সে নাজমা খাতুন (৬০) নামে এক বাংলাদেশি নারীকে ছুরিকাঘাতে হত্যা করা হয়েছে। স্থানীয় সময় বুধবার রাত সোয়া ৯টার দিকে কুইন্সের জ্যামাইকা হিলস এলাকার বাসার বাইরে থেকে ছুরিকাহত অবস্থায় নাজমাকে উদ্ধার করা হয়। দ্রুত জ্যামাইকা হাসপাতালে নেয়া হলে তাকে মৃত ঘোষণা করেন চিকিৎসকরা।
স্থানীয় বাংলা টেলিভিশন চ্যানেল টাইম টিভির ফেসবুক পাতায় খবরটি প্রাথমিকভাবে তুলে ধরা হয়। পরে নিউইয়র্ক থেকে একাধিক বাংলাদেশি সাংবাদিক বিষয়টি নিশ্চিত করেন।
তারা জানিয়েছেন, এ হত্যাকাণ্ডের ধরন এখনো অস্পষ্ট। কারণও জানা যায়নি। তবে পুলিশ খবর পেয়েই তৎপর হয়েছে। ওই নারীর মরদেহ উদ্ধার করে জ্যামাইকা হাসপাতালে রাখা হয়েছে।
আইনশৃঙ্খলা বাহিনীর ধারণা, ডাকাতির চেষ্টাকালে বাধা দেয়ায় নাজমাকে ছুরিকাঘাতে হত্যা করেছে অজ্ঞাত দুর্বত্তরা।
অটোয়াতে বাংলাদেশ দূতাবাস কর্মকর্তার মেয়ে নিহত
কানাডার অটোয়াতে সড়ক দুর্ঘটনায় এক বাংলাদেশি তরুণী নিহত হয়েছে। বৃহস্পতিবার কানাডার সংবাদমাধ্যম সিবিসি নিউজ এ তথ্য জানিয়েছে।
নিহত নুসরাত জাহান (২৩) কানাডায় বাংলাদেশ দূতাবাসের প্রশাসনিক হিসাবরক্ষণ কর্মকর্তার কনিষ্ঠ সন্তান ছিলেন। তবে ওই কর্মকর্তার নাম জানায়নি সংবাদমাধ্যমটি।
বৃহস্পতিবার সকালে সাইকেলে চালিয়ে কলেজে যাচ্ছিলেন নুসরাত। সকাল ৭ টা ৪৫ মিনিটের দিকে লিয়ন স্ট্রি ও লরিয়ার অ্যাভিনিউ ওয়েস্টের মাঝখানে তমলিনসন নামে একটি নির্মাণ কোম্পানির ট্রাক নুসরাতকে চাপা দেয়। এতে ঘটনাস্থলেই তার মৃত্যু হয়। পুলিশ বিষয়টি তদন্ত করছে।
তিন বছর আগে পরিবারের সদস্যদের সঙ্গে বাংলাদেশ থেকে অটোয়া গিয়েছিলেন নুসরাত। তিনি উইলিস কলেজে পড়াশোনা করতেন।
আগামী জানুয়ারিতে ব্যবসা প্রশাসনে স্নাতোকত্তোরের জন্য তার কারলিটন ইউনিভার্সিটিতে ভর্তি হওয়ার পরিকল্পনা ছিল।
নুসরাতের ভাই মো. আব্দুল্লাহ আল নাসের বলেন, ‘ সে আমাদের কাছে পুরো পৃথিবী ছিল। পরিবারের সবার কাছে নুসরাত অনেক আদরের ছিল। ২৩ বছর হওয়ার পরও সে আমাদের কাছে ছোট শিশুটির মতোই ছিল।’
এদিকে এ ঘটনায় বৃহস্পতিবার বিকেলে সড়ক দুর্ঘটনায় নুসরাতের মৃত্যুর প্রতিবাদে অটোয় সিটি হলের সামনে বিক্ষোভ করেছেন স্থানীয়রা।
নগরীর মেয়র জিন ওয়াটসন বিষয়টি নিয়ে পরিবহন কর্তৃপক্ষের সঙ্গে আলোচনার প্রতিশ্রুতি দিয়েছেন। একই সঙ্গে নিহতের পরিবারের সদস্যদের প্রতি তিনি গভীর সমবেদনা প্রকাশ করেছেন।
সিঙ্গাপুরে ৬ বাংলাদেশি জিকায় আক্রান্ত
সিঙ্গাপুরে ৬ বাংলাদেশি জিকা ভাইরাসে আক্রান্ত হয়েছেন বলে জানিয়েছেন দেশটিতে নিযুক্ত বাংলাদেশের হাইকমিশনার মাহবুব উজ জামান। তবে তাদের বিস্তারিত পরিচয় গোপন রাখা হয়েছে।
তিনি সংবাদ মাধ্যম রয়টার্সকে এ তথ্য জানিয়ে বলেন, ‘বুধবার আমাদের জানানো হয়েছে ৬ বাংলাদেশির শরীরে জিকা ভাইরাস শনাক্ত হয়েছে। সিঙ্গাপুরের স্বাস্থ্য মন্ত্রণালয় এটি জানিয়েছে। ৩০ আগস্ট দুপুর ১২টায় এ ভাইরাস শনাক্ত করা হয়।’
হাইকমিশনার বলেন, ‘আক্রান্ত রোগীদের মধ্যে উপসর্গ দেখে ধারণা করা হচ্ছে এটি প্রাথমিক পর্যায়ে রয়েছে। অতি দ্রুত তারা সেরে উঠবে বলে জানানো হয়েছে। আমরা এ বিষয়ে সিঙ্গাপুরের স্বাস্থ্য মন্ত্রণালয়ের সঙ্গে যোগাযোগ রক্ষা করে চলেছি।’
সিঙ্গাপুরে ৬ বাংলাদেশী জিকা আক্রান্ত
সিঙ্গাপুরে কর্মরত ছয় বাংলাদেশী নাগরিকের শরীরে জিকা ভাইরাসের অস্তিত্ব পাওয়া গেছে।
বৃহস্পতিবার দেশটির বাংলাদেশ হাইকমিশনের বরাতে এ খবর দিয়েছে বার্তাসংস্থা রয়টার্স।
হাইকমিশনার মাহবুব উজ্জামান ই-মেইলে রটার্সকে জানান, তারা গতকাল বুধবার দেশটির স্বাস্থ্য মন্ত্রণালয় থেকে বিষয়টি সম্পর্কে অবগত হয়েছেন।
কুয়েতে বাংলাদেশিরা মরু বিলে সবজি চাষ করছেন
গরমে পঞ্চাশ থেকে প্রায় ষাট ডিগ্রি উত্তপ্ত ধোঁয়া আর শীতে ০ কিংবা মাইনাস ২ ডিগ্রির তাপমাত্রার ঘনকুয়াশা, কখনো তুষার ঝড়; এমন বৈরিপূর্ণ আবহাওয়ায় সম্পূর্ণ ধূসর বিস্তৃর্ণ মরুভূমিতে আবদ্ধ দেশ কুয়েত। লবণাক্ত পানি থেকে প্রযুক্তির জোরে আর মেধা খাটিয়ে তৈরি হচ্ছে মিঠা পানি। তারপরও কুয়েত সরকার কৃষিখাতে ভর্তুকি দিচ্ছেন, যা অকল্পনীয়। কুয়েতে বাংলাদেশিরাও মরু বিলে সবজি চাষ করছেন। যে অঞ্চলটিতে সবজি চাষ করা হচ্ছে, তার নাম দেয়া হয়েছে অফরা কৃষি ফার্ম। মরুভূমির বুকে সবুজে ঘেরা এ অঞ্চলকে মিনি বাংলাদেশ বলা যায়। শুধু এ ফার্মটিই নয়, কুয়েত সরকারের আন্তরিক সহযোগিতা, কুয়েতিদের উদ্যোগ আর বাংলাদেশির মেধা আর শ্রমে দেশটি এখন সবুজে সাজছে। দেশী বিদেশী নানান ফল মূল চাষ করা হচ্ছে এই মরুভুমিতে।
কুয়েতে দেশী সবজি চাষের রহস্য খুঁজতে গিয়ে জানা যায়, ছুটিতে বাংলাদেশে গেলে আসার সময় সাথে দেশি লাউ, সিম, ঢেঁড়শ, বেগুন, পুইশাকসহ অনেক শাক সবজির বীজ নিয়ে আসেন। পরে ধূসর মরুভূমির বালুতে সেই বীজ বুনেন তারা। বাংলাদেশী প্রবাসীদের এই অক্লান্ত শ্রমের কারণে সূদুর মরুর দেশে বসেই দেশীয় স্বাদ গ্রহণ করা যাচ্ছে। নির্দ্বিধায় বলা যায়, বাংলাদেশ আমার অহংকার, আমরা গর্বিত বাংলাদেশী। দিন দিন কুয়েতে যে ভাবে সবজি চাষ বেড়ে চলেছে তাতে বাংলাদেশের বীজ কুয়েতে রপ্তানিতে বড় সুযোগ রয়েছে। এই বীজ রপ্তানি হতে পারে দেশের অর্থনীতির চাকাকে শক্তিশালী করতে আরেকটি দিক।
সিঙ্গাপুরে আরও ২ বাংলাদেশি জঙ্গির সাজা
জঙ্গি অর্থায়নের অভিযোগ উঠা ৬ বাংলাদেশির মধ্যে আরও দুই বাংলাদেশিকে ২৪ থেকে ৩০ মাসের সাজা দিয়েছে সিঙ্গাপুরের একটি আদালত। এদের মধ্যে দৌলতুজ্জামানকে (৩৪) দুই বছর এবং লিয়াকত আলী মামুনকে (২৯) আড়াই বছরের কারাদণ্ড দেয়া হয়েছে। এর আগে, বাংলাদেশে সশস্ত্র জঙ্গিবাদ চালাতে অস্ত্র কেনার টাকা যোগানোর অভিযোগে চার বাংলাদেশিকে দুই থেকে পাঁচ বছরের কারাদণ্ড দিয়েছিল সিঙ্গাপুরের আদালত।
মঙ্গলবার বিকালে সিঙ্গাপুরের জেলা জজ আদালত দৌলতুজ্জামান ও মামুনের সাজা ঘোষণা করে বলে জানিয়েছে চ্যানেল নিউজ এশিয়া। রাষ্ট্রপক্ষ আদালতে বলেছে, বাংলাদেশে সশস্ত্র জঙ্গিবাদ চালাতে অস্ত্র কেনার টাকা যোগানোর জন্য নির্মাণ শ্রমিক দৌলত ২০০ এবং মামুন ৮০০ সিঙ্গাপুরি ডলার চাঁদা হিসেবে দিয়েছিলেন । গত এপ্রিলে মোট আট বাংলাদেশিকে সিঙ্গাপুরের অভ্যন্তরীণ নিরাপত্তা আইনে আটক করার পর ছয়জনকে জঙ্গিবাদে মদদ দেয়ার অভিযোগে অভিযুক্ত করে দেশটির আদালত। তাদের মধ্যে মিজানুর রহমান (৩১), রুবেল মিয়া (২৬), মো. জাবেদ কায়সার হাজি নুরুল ইসলাম সওদাগর (৩০) ও ইসমাইল হাওলাদার সোহেলকে (২৯) গত ১২ জুলাই দুই থেকে পাঁচ বছরের কারাদণ্ড দেয় আদালত। দৌলত ও মামুন এর আগে অভিযোগ অস্বীকার করলেও মঙ্গলবার দোষ স্বীকার করে নেন। এরপর আদালত রায় ঘোষণা করে।
সড়ক দুর্ঘটনায় নিউইয়র্ক প্রবাসী এক বাংলাদেশি দম্পতিসহ তিনজন নিহত
যুক্তরাষ্ট্রের টেক্সাস অঙ্গরাজ্যে এক মর্মান্তিক সড়ক দুর্ঘটনায় নিউইয়র্ক প্রবাসী এক বাংলাদেশি দম্পতিসহ তিনজন নিহত হয়েছেন। টেক্সাস রাজ্যের নিরাপত্তা দপ্তর নিশ্চিত করেছে যে, স্পটেই দুর্ঘটনা কবলিত গাড়ির যাত্রী টাঙ্গাইলের সন্তান মাহবুবুল সৌরভ (৫৭) ও তার স্ত্রী সাফিনা সৌরভ (৪৮) এবং অপর গাড়ির চালক কার্লস লোপেজ (২৭) মারা গেছেন।
পুলিশ জানায়, স্থানীয় সময় গত রবিবার ভোররাতে নরমাঙ্গী শহরের কাছে ৩৯ নম্বর মহাসড়কে দুই প্রাইভেট কারের মুখোমুখি সংঘর্ষে নিউইয়র্ক সিটির জ্যাকসন হাইটস সংলগ্ন এলমহার্স্টের বাসিন্দা মাহবুবুল সৌরভ ও তার স্ত্রী সাফিনা সৌরভ নিহত হন। নিহত দম্পতির সন্তান গুরুতর আহত শাদাব সৌরভ (২৩)-সহ দু’জনকে স্থানীয় হাসপাতালে ভর্তি করা হয়েছে।
নরমাঙ্গী পুলিশ আরও জানায়, মহাসড়কের দক্ষিণ দিকে গাড়িটি চালিয়ে যাচ্ছিলেন শাদাব সৌরভ। একটি ট্রাফিক সিগন্যালে গাড়িটি মোড় নেওয়ার চেষ্টা করলে দ্রুতবেগে আসা উত্তরমুখী অপর একটি প্রাইভেট কার তাদের গাড়িটিকে সজোরে ধাক্কা দেয়।
নিউ ইয়র্কে কবি শহীদ কাদরীকে শেষ শ্রদ্ধা
নিউ ইয়র্কে কবি শহীদ কাদরীর কফিনে ফুল দিয়ে শ্রদ্ধা জানিয়েছেন প্রবাসী বাংলাদেশিরা; বিষাদমাখা ভালবাসায় জানিয়েছেন শেষ বিদায়।
রোববার স্থানীয় সময় বিকালে কুইন্সের জ্যামাইকা মুসলিম সেন্টার শহীদ কাদরীর জানাজা হয়। কবির ইচ্ছায় তার মরদেহ বাংলাদেশে নেওয়া হবে বলে কবিপত্নী নীরা কাদরী জানিয়েছেন।
নিউ ইয়র্কের একটি হাসপাতালে চিকিৎসাধীন অবস্থায় রোববার সকালে মারা যান ৭৪ বছর বয়সী শহীদ কাদরী। উচ্চ রক্তচাপ ও জ্বর নিয়ে সাত দিন আগে হাসপাতালে ভর্তি হয়েছিলেন তিনি।
নিউ ইয়র্কে বাংলাদেশের কনসাল জেনারেল মো. শামীম আহসান জানান, সোমবার স্থানীয় সময় রাতে একটি ফ্লাইটে কবির মরদেহ নিউ ইয়র্ক থেকে ঢাকায় পাঠানো হবে।
“দুবাই হয়ে বুধবার সকালে মরদেহ ঢাকা পৌঁছাবে। কফিনের সঙ্গে কবির ছেলে আদনান কাদরী ঢাকা যাচ্ছেন। অন্য একটি ফ্লাইটে ঢাকায় রওনা হবেন তার স্ত্রী।”
মরদেহ বাংলাদেশে নিয়ে যাওয়া এবং দাফন পর্যন্ত সব ব্যয় বাংলাদেশ সরকার বহন করবে বলে জানান শামীম।
তিনি বলেন, “প্রধানমন্ত্রী শেখ হাসিনা এ বিষয়ে নির্দেশ দিয়েছেন। সে অনুযায়ী সব কাজ হচ্ছে।”
পঞ্চাশ পরবর্তী বাংলা কবিতায় আধুনিক মনন ও জীবনবোধ সৃষ্টিতে যে কজন কবি উল্লেখযোগ্য ভূমিকা রেখেছেন, তাদের মধ্য অন্যতম শহীদ কাদরী। আধুনিক নাগরিক জীবনের সুখ-দুঃখ, প্রেম, স্বদেশচেতনার পাশাপাশি বিশ্ব-নাগরিক বোধের সম্মিলন ঘটে তার কবিতায়।
নিউ ইয়র্কের জ্যামাইকা মুসলিম সেন্টারে কবি শহীদ কাদরীর কফিনে প্রবাসীদের শ্রদ্ধা। নিউ ইয়র্কের জ্যামাইকা মুসলিম সেন্টারে কবি শহীদ কাদরীর কফিনে প্রবাসীদের শ্রদ্ধা। ‘উত্তরাধিকার’, ‘তোমাকে অভিবাদন প্রিয়তমা’, ‘কোথাও কোনো ক্রন্দন নেই’ ও ‘আমার চুম্বনগুলো পৌঁছে দাও’ এই চারটি কাব্যগ্রন্থ দিয়েই বাংলার জনপ্রিয় কবিদের একজন শহীদ কাদরী। ১৯৭৩ সালে বাংলা একাডেমি ও ২০১১ সালে তাকে একুশে পদক দেওয়া হয়।
১৯৪২ সালের ১৪ অগাস্ট কলকাতায় জন্ম নেওয়া শহীদ কাদরী সাতচল্লিশে দেশভাগের পর বাংলাদেশে আসেন।
১৯৭৮ সালের পর থেকেই বাংলাদেশের বাইরে তিনি। জার্মানি, ইংল্যান্ড হয়ে ১৯৮৫ সালে যুক্তরাষ্ট্রে স্থায়ী হন।
এক দশকেরও বেশি সময় ধরে কিডনির সমস্যায় ভুগছিলেন শহীদ কাদরী। গত পাঁচ বছর ধরে হুইল চেয়ারে চলছিল তার চলাফেরা।
দেশে আনার পর কবির মরদেহ শহীদ মিনারে সবার শ্রদ্ধা নিবেদনের জন্য রাখা হবে। এরপর তাকে মিরপুরের শহীদ বুদ্ধিজীবী কবরস্থানে সমাহিত করা হবে।
লিবিয়ায় বাংলাদেশি নার্সকে ধর্ষণের পর হত্যা
লিবিয়ার বেনগাজিতে এক বাংলাদেশি নার্সকে গণধর্ষণের পর ছুরিকাঘাতে হত্যার অভিযোগ পাওয়া গেছে। গত বুধবার তার মৃতদেহ উদ্ধার করা হয়েছে। লিবিয়ার সংবাদমাধ্যম লিবিয়া অবজারভার শুক্রবার এক প্রতিবেদনে এ তথ্য জানিয়েছে।
হত্যাকাণ্ডের শিকার ওই বাংলাদেশি নারীর নাম প্রকাশ করা হয়নি। তিনি বেনগাজির তাবাল্লিনো জেলার একটি ফ্ল্যাটে থাকতেন। লিবিয়ার রেডক্রিসেন্ট পরিচালিত ইবনে সিনা পলিক্লিনিক নামে একটি হাসপাতালে কর্মরত ছিলেন তিনি।
সূত্রের বরাত দিয়ে লিবিয়া অবজারভার জানিয়েছে, বুধবার ওই নারী তার কর্মস্থলে যাননি। মোবাইল ফোন বন্ধ পেয়ে উদ্বিগ্ন সহকর্মীরা বিকেলে তার বাড়িতে যায়। বাসায় প্রবেশের পর তারা ওই নারীর মৃতদেহ দেখতে পায়।
এ ঘটনায় বেনগাজি পুলিশের পক্ষ থেকে কোনো অভিযোগ দায়ের করা হয়নি। তবে তারা জানিয়েছে, দুর্বৃত্তরা ওই নারীকে প্রথমে গণধর্ষণ করে। পরে তাকে ছুরিকাঘাতে হত্যার পর ঘরে থাকা জিনিসপত্র লুট করে নিয়ে যায় তারা।
বেনগাজিতে ধর্ষণের পর হত্যা করা হয়েছে এক বাংলাদেশি নার্সকে
লিবিয়ার বেনগাজিতে ধর্ষণের পর হত্যা করা হয়েছে এক বাংলাদেশি নার্সকে। নিজের ফ্ল্যাটে ওই নার্সকে হত্যার আগে গণধর্ষণ করা হয়েছে বলেও অভিযোগ উঠেছে। বুধবার তার মরদেহ উদ্ধার করা হয়। তবে ওই নার্সের নাম প্রকাশ করা হয়নি। খবর দ্য লিবিয়া অবজারভারের। বেনগাজির তাবাল্লিনো এলাকার ফ্ল্যাটে থাকতেন ওই বাংলাদেশি নার্স। তিনি লিবিয়ান রেড ক্রিসেন্টের স্বাস্থ্যবিষয়ক প্রতিষ্ঠান ইবনে সিনা পলিক্লিনিকে কাজ করতেন। কয়েকদিন ধরে ওই নার্সকে কর্মস্থলে দেখা যায়নি। তার মোবাইল ফোনও বন্ধ ছিল। পরে সহকর্মীরা খোঁজ নিতে তার ফ্ল্যাটে গেলে ওই নার্সের মরদেহ দেখতে পান। তবে ইবনে সিনা পলিক্লিনিক কর্তৃপক্ষ এ ব্যাপারে কোনো মন্তব্য করেননি।